B. Bugár, podpredseda NR SR: (2002-05-22):
(Hlasovanie.) Prítomných je 106 poslancov, za 106. Konštatujem, že Národná rada pridelila návrh zákona výborom, určila gestorský výbor, ako aj lehotu na prerokovanie návrhu zákona v druhom čítaní. V rokovaní budeme pokračovať bodom Návrh vlády na skrátené legislatívne konanie o vládnom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002. Návrh vlády ste dostali ako tlač 1583. Súčasťou návrhu vlády je aj návrh uznesenia Národnej rady. Z poverenia vlády Slovenskej republiky návrh odôvodní minister obrany Slovenskej republiky Jozef Stank. Nech sa páči. J. Stank, minister obrany SR: Vážený pán predsedajúci, panie poslankyne, páni poslanci. Predloženie tohto návrhu nadväzuje na legislatívne konanie o návrhu zákona o zvýšení dôchodkov v roku 2002, ktoré ste práve prerokovali. K 1. júlu 2002 navrhujeme aj účinnosť zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002 s cieľom dosiahnuť súčasné zvýšenie dôchodkov v systéme všeobecného dôchodkového zabezpečenia a v systéme takéhoto zabezpečenia vojakov. Poskytovanie výsluhových príspevkov a výsluhových dôchodkov patrí medzi základné práva a slobody garantované Ústavou Slovenskej republiky. V prípade, že by nedošlo k zvýšeniu týchto dôchodkov v roku 2002 v nadväznosti na zvýšenie dôchodkov v rámci všeobecného systému dôchodkového zabezpečenia, poberatelia týchto dôchodkov by mohli utrpieť ujmu na uvedenom základnom práve a mohli by sa domáhať jeho uplatnenia spôsobom stanoveným zákonom. Súčasne by mohla vzniknúť diskriminácia poberateľov výsluhových dôchodkov a výsluhových príspevkov vo vzťahu k poberateľom dôchodkov vyplácaných Sociálnou poisťovňou. Preto navrhujem, aby zákon o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002 bol v Národnej rade Slovenskej republiky prerokovaný v skrátenom legislatívnom konaní podľa § 89 zákona Národnej rady Slovenskej republiky č. 350/1996 o rokovacom poriadku. Prosím o prerokovanie a schválenie predloženého návrhu. I. Presperín, podpredseda NR SR: Ďakujem pánu ministrovi a prosím ho, aby zaujal miesto určené pre navrhovateľov. Prosím povereného člena výboru pre obranu a bezpečnosť, poslanca Petra Ošvátha, aby informoval o výsledku prerokovania tohto návrhu vo výbore. P. Ošváth, poslanec: Vážený pán predseda, vážený pán minister, kolegyne, kolegovia. Predkladám vám informáciu Výboru Národnej rady Slovenskej republiky pre obranu a bezpečnosť o výsledku prerokovania návrhu vlády na skrátené legislatívne konanie o vládnom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002. Predseda Národnej rady Slovenskej republiky svojím rozhodnutím č. 1769 z 20. mája 2002 pridelil návrh vlády na skrátené legislatívne konanie o vládnom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia v roku 2002 na prerokovanie Výboru Národnej rady Slovenskej republiky pre obranu a bezpečnosť v termíne ihneď. Výbor Národnej rady Slovenskej republiky pre obranu a bezpečnosť predložený návrh vlády na skrátené legislatívne konanie o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002 prerokoval na 94. schôdzi dňa 22. mája 2002 a v prijatom uznesení č. 556 odporučil Národnej rade Slovenskej republiky prerokovať uvedený návrh vlády v skrátenom legislatívnom konaní v termíne ihneď. Pán predsedajúci, prosím, aby ste otvorili rozpravu k tomuto návrhu. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Otváram rozpravu o tomto bode programu. Písomne nie je nikto prihlásený. Pýtam sa, kto sa hlási ústne. Konštatujem, že nikto. Vyhlasujem rozpravu o tomto bode programu za skončenú. Vážení páni poslanci, panie poslankyne, pristúpime k hlasovaniu o návrhu uznesenia, ktorým Národná rada na návrh vlády vyslovuje súhlas so skráteným legislatívnym konaním o tomto vládnom návrhu zákona. Prosím, aby ste sa prezentovali a hlasovali. Hlasujeme o súhlase so skráteným legislatívnym konaním. Hlasujte, prosím. Hlasujte. (Hlasovanie.) Prítomných je 99 poslancov, za 94, proti nikto, zdržal sa 1, nehlasovali 4. Konštatujem, že Národná rada na návrh vlády vyslovila súhlas s prerokovaním tohto vládneho návrhu zákona v skrátenom legislatívnom konaní. Pokračujeme prvým čítaním o vládnom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002. Vládny návrh zákona ste dostali ako tlač 1584. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1770. Z poverenia vlády Slovenskej republiky návrh zákona uvedie minister obrany Slovenskej republiky Jozef Stank. Prosím pána ministra, aby sa ujal slova. J. Stank, minister obrany SR: Vážený pán predsedajúci, panie poslankyne, páni poslanci, cieľom predloženého návrhu zákona je zvýšiť výsluhové príspevky a výsluhové dôchodky. Navrhuje sa zvýšiť výsluhové dôchodky, invalidné výsluhové dôchodky, vdovské výsluhové dôchodky, vdovecké výsluhové dôchodky, sirotské výsluhové dôchodky a výsluhové príspevky o 5 % mesačnej sumy dôchodku, na ktorú má poberať nárok ku dňu, od ktorého sa dôchodok zvyšuje. Predmetný návrh zákona sa predkladá v súlade s § 59 zákona č. 114/1998 Z. z. o sociálnom zabezpečení vojakov v znení neskorších predpisov, podľa ktorého sa výsluhové príspevky a výsluhové dôchodky zvyšujú s prihliadnutím na rast životných nákladov a s prihliadnutím na rast priemerného služobného príjmu profesionálneho vojaka osobitným zákonom najskôr odo dňa zvýšenia dôchodkov vyplácaných Sociálnou poisťovňou. Zvýšenie dôchodkov vyplácaných Sociálnou poisťovňou sa navrhuje 1. júla 2002. Zvýšenie výsluhových príspevkov a výsluhových dôchodkov zo sociálneho zabezpečenia vojakov sa navrhuje od rovnakého dňa. Prosím, vážení páni poslanca, o prerokovanie tohoto návrhu zákona. Ďakujem pekne. I. Presperín, podpredseda NR SR: Ďakujem, pán minister. Prosím aby ste zaujali miesto pre navrhovateľ. Prosím pán poslanca Petra Ošvátha, aby za gestorský výbor pre obranu a bezpečnosť vyjadril stanovisko výboru. Prosím. P. Ošváth, poslanec: Vážený pán predsedajúci, vážený pán minister, páni ministri, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov vystúpil pri prvom čítaní k vládnemu návrhu zákona o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002 ako spravodajca určený navrhnutým gestorským Výborom Národnej rady Slovenskej republiky pre obranu a bezpečnosť. Na úvod vás chcem informovať o skutočnosti, že predmetný návrh bol doručený poslancom Národnej rady Slovenskej republiky dňa 20. mája 2002 s tým, že vláda Slovenskej republiky požiadala Národnú radu Slovenskej republiky o prerokovanie v skrátenom legislatívnom konaní. Predseda Národnej rady Slovenskej republiky posúdil, že návrh zákona spĺňa náležitosti podľa § 70 ods. 1 zákona č. 350/1996 Z. z. o rokovacom poriadku Národnej rady Slovenskej republiky a podľa legislatívnych pravidiel zaradil ho na rokovanie tejto 60. schôdze Národnej rady Slovenskej republiky v rámci prvého čítania. Ako spravodajca Národnej rady Slovenskej republiky k tomuto prvému čítaniu si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona č. 350/1996 Z. z. o rokovacom poriadku Národnej rady Slovenskej republiky, ako i náležitosti určené v legislatívnych pravidlách. V súlade s § 73 ods. 3 písm. c) zákona č. 350/1996 Z. z. o rokovacom poriadku Národnej rady Slovenskej republiky odporúčam Národnej rade prijať uznesenie o tom, že ho Národná rada Slovenskej republiky prerokuje v druhom čítaní. Pán predsedajúci, prosím, aby ste otvorili všeobecnú rozpravu k tomuto návrhu. I. Presperín, podpredseda NR SR: Ďakujem, pán poslanec. Otváram všeobecnú rozpravu o tomto bode programu. Písomne nebol nikto prihlásený. Pýtam sa, kto sa hlási do rozpravy ústne. Konštatujem, že nikto. Vyhlasujem rozpravu o tomto bode programu za skončenú. Prosím, pán poslanec Ošváth, keby ste predložili prvé hlasovanie podľa § 73 ods. 3 zákona o rokovacom poriadku. P. Ošváth, poslanec: Pán predsedajúci, odporúčam v súlade s § 73 ods. 3 písm. c) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov prijať uznesenie, aby Národná rada prijala návrh, že ho prerokuje v druhom čítaní. I. Presperín, podpredseda NR SR: Páni poslanci, hlasujte o tomto predloženom návrhu, ktorý predložil pán spoločný spravodajca, aby sme prerokovali tento vládny návrh zákona v druhom čítaní. Hlasujte prosím. Hlasujeme. (Hlasovanie.) Prítomných je 96 poslancov, za 90, proti nikto, zdržali sa 4, nehlasovali 2. Konštatujem, že Národná rada sa uzniesla, že tento vládny návrh zákona prerokuje v druhom čítaní. Prosím druhé hlasovanie. P. Ošváth, poslanec: V súlade s § 74 ods. 1 a 2 zákona č. 350/1996 Z. z. o rokovacom poriadku Národnej rady Slovenskej republiky a rozhodnutím predsedu Národnej rady Slovenskej republiky odporúčam prijať rozhodnutie o pridelení uvedeného návrhu týmto výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť ako gestorskému výboru. Zároveň odporúčam tento návrh prerokovať vo výboru do 24. mája 2002 a v gestorskom výbore do 28. mája 2002. I. Presperín, podpredseda NR SR: Hlasujeme o tomto návrhu, ide o druhé hlasovanie k bodu ktorý prerokúvame. Hlasujte, prosím. Hlasujte. Hlasujeme. (Hlasovanie.) Prítomných je 97 poslancov, za 92, proti nikto, zdržali sa 2, nehlasovali 3. Konštatujem, že Národná rada pridelila návrh zákona výborom, určila gestorský výbor a lehotu výborom na prerokovanie návrhu zákona v druhom čítaní. Ďakujem pekne, pán minister, ďakujem, pán poslanec. Pristúpime k návrhu vlády na skrátené legislatívne konanie o vládnom návrhu zákona o hospodárskej mobilizácii a o zmene zákona Národnej rady Slovenskej republiky č. 274/1993 Zb. o vymedzení pôsobnosti orgánov vo veciach ochrany spotrebiteľa v znení neskorších predpisov ako tlač 1587, súčasťou návrhu vlády je aj uznesenie Národnej rady. Z poverenia vlády Slovenskej republiky návrh odôvodní minister hospodárstva Slovenskej republiky Ľubomír Harach. Prosím, pán minister, ujmite sa slova. Ľ. Harach, minister hospodárstva SR: Ďakujem pekne. Vážený pán predsedajúci, pani poslankyne, páni poslanci. Dovoľte mi predložiť návrh na skrátené legislatívne konanie k návrhu zákona o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov. Na základe prijatia ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v apríli 2002 bolo pristúpené k urýchlenému dopracovaniu návrhu zákona o hospodárskej mobilizácii a o zmene zákona Národnej rady Slovenskej republiky č. 274/1993 Z z. Návrh zákona o hospodárskej mobilizácii bol prerokovaný vládou Slovenskej republiky 15. mája tohto roku. Zákon o hospodárskej mobilizácii má spoločne s návrhom zákona o obrane a s návrhom zákona o riadení štátu v krízových situáciách mimo času vojny a vojnového stavu tvoriť komplexnú právnu úpravu v oblasti bezpečnosti. Vzhľadom na skutočnosť, že návrh zákona o obrane je na ústavnom prerokúvaní v Národnej rade a k návrhu zákona o krízovom riadení sa predkladá návrh na skrátené legislatívne konanie, rozhodla vláda Slovenskej republiky na svojom rokovaní 15. mája predložiť návrh na skrátené legislatívne konanie aj k návrhu zákona o hospodárskej mobilizácii. Návrh na skrátené konanie sa predkladá aj z dôvodu, že prijatím zákona o obrane bude zrušený zákon č. 40/1961 o ochrane, na základe ktorého bol vydaný výnos Ministerstva hospodárstva Slovenskej republiky č. 2/1993 Z. z. o hospodárskej mobilizácii oznámený v Zbierke zákonov pod č. 204/1993 Z. z. ako jediná v súčasnosti existujúca právna úprava podmienok prípravy hospodárstva na zvládnutie krízových situácii. Neprerokovanie a neprijatie zákona o hospodárskej mobilizácii súčasne so zákonom o obrane by znamenalo vytvorenie právnej medzery v oblasti bezpečnosti Slovenskej republiky z hľadiska zabezpečenia právnej úpravy, vytvárania a využívania zdrojov na prežitie obyvateľstva a na zabezpečenie činnosti ozbrojených síl v krízových situáciách. Dovolím si vás preto požiadať s ohľadom na uvedené, aby ste návrh zákona o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov po prerokovaní schválili. Ďakujem za pozornosť. Ďakujem, skončil som. I. Presperín, podpredseda NR SR: Ďakujem pánu ministrovi a prosím ho, aby zaujal miesto pre navrhovateľov. Prosím povereného člena výboru pre hospodárstvo, privatizáciu a podnikanie poslanca Pavla Prokopoviča, aby informoval o výsledku prerokovania tohto návrhu vo výbore.